Na Skupštini članova OFFROAD KLUBA „K O Z A R A“, održanoj 15.01.2023. godine u Kozarskoj Dubici usvojen je Pravilnik za takmičenje „KOZARA TROPHY 2023.“, koji predstavlja obavezujući dokument za učesnike pomenutog takmičenja, koje će se održati u Kozarskoj Dubici od 28-30. aprila 2023.godine.

Uprava kluba zadržava pravo dopune i izmjene ovog Pravilnika, u cjelosti ili pojedinih odredbi.

 PRAVILNIK

 ČLAN 1.

Na takmičenju mogu učestvovati vozila koja ispunjavaju uslove koje nalažu propisi o drumskom saobraćaju , sa obaveznom svjetlosnom signalizacijom na vozilu, kao i opremu za takmičenje koja je propisana ovim Pravilnikom.

Pravilnik nalaže razvrstavanje vozila po klasama , ADVENTURE i CHALLENGE.

ADVENTURE KLASA

-Maksimalna veličina guma na vozilu za ovu klasu je 35“

-Nisu dozvoljeni portali za ovu klasu

-Preporučuje se na vozilu imati roll bar ili zaštitni kavez, zbog vlastite sigurnosti vozača i suvozača

-Dozvoljene su agrarne gume, gume radnih mašina te offroad gume do max 35“

-Prednje vitlo ( ispravno) je obavezno, električno, kardansko ili hidraulično , sa pripadajućom sajlom ili sintetičkim užetom

-Obavezna je odgovarajuća ili pojačana rasvjeta na vozilu , zbog noćnog dijela takmičenja

-Lanci na gumama nisu dozvoljeni , a rezervni točak je obavezan

-Obavezna je gurtna za zaštitu drveća prilikom vitlanja , kao i kuke na vozilu (naprijed i nazad) za vučenje vozila

-Kutija prve pomoći u skladu sa propisima je obavezna

-Obavezan aparat za gašenje požara , ispravan i atestiran, od mimimalno 2 kg ili više

-Obavezni su sigurnosni pojasevi za vozača i suvozača , sa 3 ili više tački veza

-Sidra i gazne trake su dozvoljeni

-Tripmaster ili drugi uređaji koji pomažu u navigaciji i vožnji su OBAVEZNI

-Obavezno je da vozač i suvozač posjeduju i nose zaštitne kacige tokom takmičenja

-Dodatna oprema ( rukavice i sl.) koje pomažu sigurnosti vozača i suvozača

CHALLENGE klasa

* OBAVEZAN zaštitni kavez na ili u vozilu, zbog zaštite vozača i suvozača
* Dozvoljeni su portali
* Veličina guma u Challenge klasi nije ograničena
* Lanci na gumama nisu dozvoljeni
* Rezervni točak je obavezan
* Obavezno je prednje i zadnje vitlo , električno, kardansko ili hidraulično, sa odgovarajućom sajlom ili sintetičkim užetom
* Aparat za gašenje požara, minimalno 2 kg ili više
* Gurtna za zaštitu drveća prilikom vitlanja
* Kuke na vozilu naprijed i nazad , za vuču
* Kutija prve pomoći, u skladu sa propisima
* Kacige za vozača i suvozača , u skladu sa propisima (ne mogu biti rekreacijske)
* Sigurnosni pojasevi u vozilu , za vozača i suvozača, vezivi u 3 ili više tačaka
* Sidra i gazne trake su dozvoljeni
* Tripmaster ili slični uređaji koji pomažu pri vožnj su obavezni
* Dodatna oprema koja pomaže sigurnosti takmičara je poželjna

 ČLAN 2.

 PRAVILA , KAZNENI BODOVI i REGULATIVA

-Svi učesnici moraju biti punoljetni ( minimalno 18 godina) i moraju posjedovati važeću dozvolu za upravljanje motornim vozilima B kategorije

- Takmičenje se odvija po nekoliko putnih knjiga ( roadbook) i sadrži određen broj ispita spretnosti ili specijalnih ispita

- Nije dozvoljena pomoć takmičarima niti komunikacija sa trećim licima u toku trajanja ispita spretnosti ili specijalnog ispita , osim u slučaju prevrtanja takmičarskog vozila

- U toku trajanja takmičenja po putnoj knjizi ( roadbook) dozvoljena je pomoć takmičarima samo od strane drugih takmičara koji još uvijek učestvuju u trci

- Za vrijeme trajanja vožnje po roadbook-u i u toku vožnje specijalnih ispita posade u vozilu moraju nositi zaštitne kacige i biti vezane sigurnosnim pojasevima

- Za svako kršenje gore navedenih pravila , posada će biti kažnjena sa 10 minuta dodatnog vremena. Kazna će biti dodana svaki put kad se utvrdi kršenje pravila

- Za izgubljene stvari na stazi posada će biti kažnjena sa dodatnih 5 minuta vremena

- Za otpad koji posada odbaci u stazi tokom vožnje slijedi kazna od dodatnih 5 minuta vremena

- Uže ili sajla vitla ( prednjeg i zadnjeg) mora biti komplet namotano na startu i na cilju

- Za vrijeme trajanja specijalnog ispita ( nakon starta ili prije cilja) uže ili sajla vitla mogu biti u ili na vozilu , ali NIKAKO u kabini sa takmičarima, a povreda ove odredbe povlači 15 minuta dodanog kaznenog vremena

- Vozač i suvozač moraju biti u vozilu ( kabini) prilikom starta ili prolaska kroz cilj

- Za obaranje kolja i kidanje obilježavajuće trake na ispitu spretnosti ( specijalnom ispitu) slijedi kazna od 15 minuta za kolac i 10 minuta za traku

- Vožnja po putnoj knjizi ( roadbook) i svaki ispit spretnosti će imati zadano vrijeme (maksimalno prolazno vrijeme). Posada koja ne prođe 1/3 staze ili ispita spretnosti u zadanom vremenu, biće isključena iz te etape ili ispita spretnosti, uz kaznu zadanog vremena te etape x2

 ČLAN 3.

 VREMENSKE ODREDNICE ZA ROADBOOK I ISPITE SPRETNOSTI

* Ako posada ne stigne na vrijeme startnoj liniji roadbook-a , na ostvareno vrijeme u zadanoj etapi biće joj dodano 50% od zadanog vremena za tu etapu
* Ako posada krene u vožnju etape po roadbook-u , a ne doveze do polovine zadane etape, na ukupno ostvareno vrijeme dodaje se zadano vrijeme te etape x2
* Posada koja krene u vožnju etape po roadbook-u , a dobije pomoć trećih ( neovlaštenih lica), na ostvareno vrijeme etape biće dodano 50% zadanog vremena te etape
* Kazneni postotci vremena biće određeni od strane organizatora , bazirani na totalno ostvarenom vremenu
* Etape takmičenja kao i specijalni ispiti imaće zadano vrijeme , kao i određeni broj prolaznih kontrola sa pečatima , a za svaki pečat koji bude nedostajao u putnoj knjizi ( roadbook) na cilju zadane etape, na ostvareno vrijeme zadane etape biće dodano 60 kaznenih minuta
* Posada koja krene u vožnju po roadbook-u ili u ispitu spretnosti, a ne doveze do cilja zadane etape , na ukupno ostvareno vrijeme dodaje se zadano vrijeme te etape plus 50% zadanog vremena etape
* Posadama koje ne završe etapu u zadanom vremenu, a ipak stignu na cilj etape,biće im dodano prekoračeno vrijeme etape uvećano za 2x, plus vrijeme zadane etape ( primjer: zadano vrijeme etape je 5 sati , a posada je završila etapu za 5:15 sati, ukupno vrijeme etape će biti 5 sati+15 minuta x2 = 5 sati i 30 minuta)
* Posade koje ne stignu na startnu liniju ispita spretnosti , 5 minuta od poslednjeg poziva istih , biće im dodano zadano vrijeme te etape uvećano za 50%
* Posada koja starta ispita spretnosti , a isti ne završi , biće im dodano zadano vrijeme uvećano za 2x
* U slučaju da član posade, iz opravdanog razloga, ne može nastaviti takmičenje može biti zamijenjen drugim takmičarem , ali nikako sa takmičarima koji su već uspješno završili takmičenje u bili kojoj od dvije klase
* Svaku promjenu takmičara MORA ODOBRITI organizator takmičenja
* Posada sa zamijenjenim članom može ostati u trci i bodovanju za nagradu , te istu može i primiti
* Ako pojedini timovi posjeduju zamjenska vozila za takmičenje , obavezno je prijavljivanje istog tehničkoj komisiji organizatora koji odobrava upotrebu vozila. Različite posade istog tima mogu koristiti zamjensko vozilo , ali SAMO JEDNOM , te to vozilo mora završiti takmičenje. Prvobitno prijavljeno vozilo koje je zamijenjeno ne može se više koristiti u daljem takmičenju
* U slučaju da se takmičarsko vozilo teško ošteti i time ugrožava posadu ili učesnike takmičenja , sudije imaju pravo takvo vozilo isključiti iz takmičenja i poslati ga na popravku, a nakon toga tehnička komisija organizatora odobrava dalji nastavak takmičenja
* Vozač i suvozač mogu zamijeniti mjesta tokom takmičenja , po svojoj volji
* Pobjednik cjelokupnog takmičenja će biti ekipa koja ostvari najbolje vrijeme, sa svim vremenima etapa , specijalnih ispita i dodanim kaznenim vremenom
* Sve posade dužne su uplatiti zadanu kotizaciju po članu ili vozilu, shodno pravilima koja objavi organizator takmičenja
* STROGO SE ZABRANJUJE KONZUMACIJA ALKOHOLA ILI DRUGIH OPIJATA U TOKU SLUŽBENOG DIJELA TAKMIČENJA
* Takmičarske ekipe su dužne na svoja vozila zalijepiti sve naljepnice koje podijeli organizator
* Tokom trajanja takmičarskog dijela trke , u takmičarskom vozilu mogu biti samo vozač i suvozač
* Posade će startovati prema rednom broju ( plasmanu) koji su ostvarili na prologu koji se vozi prvi dan takmičenja, a nakon potvrđivanja svih prijavljenih takmičara. Vožnja prologa ja OBAVEZNA za sva takmičarska vozila
* Startno mjesto svake sledeće etape određuje ostvareni plasman predhodne etape
* Takmičarska vozila startuju u razmaku koji odredi organizator na dan takmičenja , a u slučaju da se takmičari ne pojave na startu u svoje zadano vrijeme, startuje sledeća posada. Takmičari koji budu kasnili na start, moći će startovati vožnju nakon svih vozila iz klase kojoj pripadaju.

 ČLAN 4.

 DISCIPLINA NA TAKMIČENJU

* Svi učesnici takmičenja dužni su se pridržavati saobraćajnih propisa vezano za drumski saobraćaj
* Vozači takmičarskih vozila su posebno dužni poštovati ograničenja brzine prilikom kretanja kroz naseljena mjesta i mjesta koja organizator posebno naglasi. Nepoštovanje ovih odredbi Pravilnika kazniće se sa 10 minuta vremana na ukupno ostvareno vrijeme
* Osobito teški prekršaji discipline na takmičenju koji rezultiraju DISKVALIFIKACIJOM iz daljeg takmičenja, smatraće se:
* Nedozvoljavanje prestizanja vozila usljed kvara, nemogućnosti vozila i takmičara ( ostali takmičari imaju pravo i mogućnost da istog uklone sa staze, te da takvu posadu evidentiraju video zapisom koji će proslijediti organizatoru)
* Postavljanje prepreka na stazi , uklanjanje ili premiještanje oznaka ili putokaza koje je postavio organizator
* Napuštanje mjesta nezgode na javnom putu ili određenoj etapi takmičenja, kao i ne pružanje prve pomoći unesrećenima ( opravdano izgubljeno vrijeme će biti neutralisano)

 ČLAN 5.

 ŽALBE

* Sve žalbe , prigovori i slično trebaju se predati organizatoru takmičenja, u pismenoj formi uz naknadu od 100 EUR, a u najkraće mogućem vremenskom roku od nastanka problema, nepravilnosti ili nesporazuma ( prigovore podnijeti odmah po završetku etape, a prije početka nove)
* Ako se žalba ili prigovor usvoje, novac će biti vraćen takmičarima, a u protivnom novac će biti zadržan od strane organizatora.
* Usmena negodovanja ili prigovori neće biti uopšte razmatrani
* Odluku o prigovorima donose zajedno sudije, organizator i jedan nezavisni član takmičenja

 ČLAN 6.

 NAGRADE , KOTIZACIJA I USLOVI TAKMIČENJA

* Nagrade će biti dodijeljene za prve tri najbolje plasirane posade , u klasama ADVENTURE i CHALLENGE i to kako slijedi:

ADVENTURE KLASA

* 1. mjesto novčana nagrada 700 EUR , pehar-medalja , diploma
* 2. mjesto novčana nagrada 500 EUR , pehar-medalja , diploma
* 3. mjesto novčana nagrada 300 EUR , pehar-medalja , diploma

CHALLENGE KLASA

* 1. mjesto novčana nagrada 1000 EUR , pehar-medalja , diploma
* 2. mjesto novčana nagrada 700 EUR , pehar-medalja , diploma
* 3. mjesto novčana nagrada 300 EUR , pehar-medalja , diploma

Svaki učesnik takmičenja u obe takmičarske klase dužan je uplatiti kotizaciju u iznosu od 150 EUR po osobi/takmičaru

Za učesnike TURIST KLASE kotizacija iznosi 100 EUR po osobi.

Za učesnike takmičenja koji ne žele koristiti smještajne kapacitete i hranu organizatora , biće određen popust na navedenu cijenu.

Za prijavu na takmičenje neophodno je uplatiti 50% ukupnog iznosa kotizacije do 10.04.2023. godine , na žiro račun organizatora ( KM ili devizni) , a kada se uplata evidentira, prijava će biti potvrđena mejlom ili telefonski.

Preostali dio kotizacije se mora uplatiti lično prilikom evidentiranja kod organizatora po dolasku na takmičenje.

Nakon navedenog datuma neće biti moguće izvršiti prijavu na takmičenje.

Žiro računi , sa instrukcijama za uplatu , biće objavljeni na FB i www stranici organizatora. Nakon navedenog datuma, a izvršene uplate, prilikom otkazivanja neće biti moguće izvršiti povrat novca. Za one koji otkažu u zadanom vremenu, biće omogućen povrat novca.

U navedenu kotizaciju je uključeno:

* Petak : lunch paket poslije prologa , smještaj
* Subota : doručak , lunch paket , večera, smještaj
* Nedelja : doručak i ručak

Smještaj će biti organizovan u objektima sa 3 ili 4 zvjezdice.

 ČLAN 7.

 OSTALE ODREDBE

Učesnici takmičenja dužni su se upoznati sa Pravilnikom takmičenja i pridržavati se svih njegovih odredbi.

Prilikom završne prijave takmičari potpisuju izjavu o odgovornosti.

Takmičari učestvuju na vlastitu odgovornost , uz potpunu krivičnu , moralnu i materijalnu odgovornost.

Organizator zadržava pravo da , u toku takmičenja, izmijeni etape ili njihove dijelove , prekine cjelokupno takmičenje i isključi pojedine posade iz daljeg takmičenja.